钦定古今图书集成/明伦汇编/官常典/第398卷 > 徐文溥
## 钦定古今图书集成/明伦汇编/官常典/第398卷 > 徐文溥

按《明外史》本传：“文溥，字可大，开化人，正德六年进士。
授南京礼科给事中。劾尚书刘樱、都御史李士实、侍
郎吕献、大理卿茆钦，而请召还致仕尚书孙交、傅珪。
时论以为当宁王宸濠求复护卫，文溥抗疏曰：‘曩因
宁藩不靖，英庙革其护卫屯田。及逆瑾乱政，重贿谋
复。瑾既伏诛，陛下文革之正，欲制以义而安全之耳’。”
乃曰“驱使乏人。”夫宴居深邃靡征讨之劳，安享尊荣
无居守之责，何所用而乏人？且王暴行大彰，剥削商
民，挟制官吏，招诱无赖，广行劫掠，致舟航断绝，邑里
萧条，万民莫不切齿。及今止之，犹恐不逮，顾可纵之
加恣，假翼于虎乎！贡献本有定制，乃无故驰骋飞骑，
出入都城，伺察动静。况今海内多故，“天变未息，意外
之虞，寔未易料。宜裁以大义，勿徇私情，罪其献谋之
人，逐彼侦事之使，宗社幸甚。”时宸濠广结权幸，威行
中外。疏入，人咸危之，帝但责其妄言而已。未几，疏请
择建储贰，不报。十年四月复率诸给事中上疏曰：“顷
因灾异，礼部奏请修省。伏读圣谕，谓事关朕躬者皆
已知之。臣惟兹一念”之诚，足以孚上帝迓休命矣。虽
然，知之非艰，行之维艰。陛下诚能经筵讲学，早朝勤
政，布宽恤以安人心，躬献享以重宗庙，孝养慈闱，敬
事苍昊，舍豹房而居大内，远嬖幸而近儒臣；禁中不
为贸易，皇店不以罔财；还边兵于故伍，斥番僧于外
寺。毋昵俳优，尽屏义子。马氏已醮之女弗留乎后宫；
马昂“枭獍之族，立夺其兵柄；停诸路之织造，罢不急
之土木，汰仓局门户之内官，禁水陆舟车之进奉。出
留中奏牍以达下情，省传奉穴员以慎名器。则陛下
所谓事关朕躬，非徒知之，且一一行之，而不转祸为
福者，未之有也。”报闻。初，帝听中官崔瑶、史宣、刘琅、于
喜诬奏，先后逮知府翟唐，部曹王銮、王瑞之，御史施
儒、张经等，既又入中官王堂谮，下佥事韩邦奇狱。文
溥言：“朝廷刑威所及，乃在奄侍一言。旗校绎络于道
涂，搢绅骈首于狴犴。远近震骇，上下屏气。向一瑾乱
政于内，今数瑾纵横于外，乞并下堂法司，且追治瑶
等诬罔罪。”帝不听，遂引疾去。世宗即位，廷臣交荐，起
河南参议。未几，以念母乞归。抚按请移近地便养，乃
改福建。寻迁广东副使。上言十事，多涉权要，恐贻母
忧。复引疾归，行至玉山，卒。